遷居
作者：蘇軾
朝代：宋

paragraphs: 前年家水東，回首夕陽麗。
去年家水西，濕面春雨細。
東西兩無擇，緣盡我輒逝。
今年復東徙，舊館聊一憩。
已買白鶴峰，規作終老計。
長江在北戶，雪浪舞吾砌。
青山滿牆頭，䰀鬌幾雲髻。
雖慚抱朴子，金鼎陋蟬蛻。
猶賢柳柳州，廟俎薦丹荔。
吾生本無待，俯仰了此世。
念念自成劫，塵塵各有際。
下觀生物息，相吹等蚊蚋。